**Sabiedrības iebildumi un priekšlikumi par Taisnīgas pārkārtošanās teritoriālais plāna projektu**

|  |  |  |  |  |  |
| --- | --- | --- | --- | --- | --- |
| **Nr. p.k.** | **Iebilduma/ priekšlikuma sniedzējs** | **Esošā redakcija** | **Iesniegtā iebilduma/ priekšlikuma būtība** | **Kompetentās ministrijas viedoklis** | **Precizētā redakcija** |
|  | Latvijas Kūdras asociācija | Kūdras nozares pārkārtošanā caur pētniecības un oglekļa mazietilpīgu risinājumu attīstību nodrošinās ilgtspējīgu zemes izmantošanas praksi un lauksaimniecības un mežsaimniecības sektoru attīstību, t.sk. veicinot CO2 piesaistes palielināšanos ZIZIMM sektorā. | Izteikt plāna 8.lpp. pēc 1. attēla iekļauto otro teikumu šādā redakcijā: “Kūdras nozares pārkārtošanās izmantojot pētniecību un oglekļa mazietilpīgu risinājumu attīstību, veicinās CO2 piesaistes palielināšanos ZIZIMM sektorā.” Vārdi “nodrošinās ilgtspējīgu zemes izmantošanas praksi un lauksaimniecības un mežsaimniecības sektoru attīstību” svītrojami, jo tie nav tieši saistīti ar teikuma pirmo daļu un kūdras nozares pārkārtošanos. | **Daļēji ņemts vērā**  Saskaņā ar Kūdras ilgtspējīgas izmantošanas pamatnostādnēm 2020. – 2030. gadam kūdras nozarē ir jānodrošina ilgtspējīga kūdras resursu izmantošana un apsaimniekošana, līdz ar to teikuma daļa par ilgtspējīgu zemes izmantošanas praksi nav pretrunā ar kūdras nozares mērķiem. Svītrota informācija par lauksaimniecības un mežsaimniecības sektoru. | "Kūdras nozares pārkārtošanās ar pētniecības un oglekļa mazietilpīgu risinājumu attīstību, nodrošinās ilgtspējīgu zemes izmantošanas praksi, t.sk. veicinot CO2 piesaistes palielināšanos ZIZIMM sektorā" |
|  | Latvijas Kūdras asociācija | CO2 piesaisti kūdras nozarē var nodrošināt gan caur stādu un dārzkopības produktu audzēšanas nozares attīstību un tās veicinošo pasākumu nodrošināšanu, gan caur degradēto kūdras purvu rekultivācijas aktivitātēm. | Ir jāievēro konsekvence terminu, nosaukumu lietošanā. Attiecībā uz nerekultivētajām teritorijām neizmantot “degradēti kūdras purvi” (21.lpp) “degradēti purvi” vai tml. bet visur izmantot nosaukumu “Vēsturiskās kūdras ieguves vietas”. Atgādinām, ka Kūdras ilgtspējīgas izmantošanas pamatnostādnēs 2020.–2030. gadam ir skaidrots, ka vēsturiskās kūdras ieguves vietas ir platības, kur kūdras ieguve ir pārtraukta un nav atjaunota, bet nav veikta rekultivācija. Terminu “Degradēts purvs” skaidro: “purvs, kurā ir mainīts dabiskais mitruma režīms vai purva dabiskās ekosistēmu funkcijas”. Līdz ar to degradēts purvs ir jebkurš purvs, kuru ietekmē nosusināšana, bet degradācija var nebūt saistīta ar kūdras ieguvi. | **Daļēji ņemts vērā**  Visā tekstā pārskatīts terminu “degradēts purvs” un “degradēts purvs (nerekultivēta vēsturiskā kūdras ieguves vieta)” lietojums atbilstoši teksta kontekstam. Skaidrojam, ka TPF plāna ietvaros ir paredzētas gan vēsturisko kūdras ieguves vietu rekultivācija (prioritāti), gan arī nepietiekamā kvalitātē esošu ES nozīmes purvu biotopu atjaunošana, tādejādi atsevišķās Plāna daļās tekstā ir lietoti atšķirīgi termini. Norādām, ka komunikācijā ar EK un tiešajās sarunās ar Latviju, EK ir norādījusi arī par bioloģiskās daudzveidības aspektu integrēšanu TPF plāna ietvaros, kā arī sniegusi norādes tieši par purvu rekultivācijas aktivitātēm, līdz ar to TPF plāna tvērums ir paplašināts ne tikai uz vēsturisko kūdras ieguves vietu rekultivāciju, bet arī ES nozīmes purvu biotopu atjaunošanu īpaši aizsargājamās dabas teritorijās. Par plāna tvēruma paplašināšanu izrunāts 2021.gada 15.janvāra VARAM sanāksmē ar Latvijas Kūdras asociāciju. | Precizējumi visā tekstā. |
|  | Latvijas Kūdras asociācija | 1.Kūdras nozares klimatneitralitātes veicināšana, veicinot pētniecības un inovāciju aktivitātes, kā arī degradēto purvu (nerekultivēto vēsturisko kūdras ieguves vietu un tām pieguļošo ietekmēto teritoriju) rekultivāciju - **indikatīvi** **24 milj. EUR** (*t.sk. 18 milj. EUR - darbībām degradēto purvu apzināšanai un rekultivācijai; 6 milj.**EUR - pētījumu platformai un izcilības centram (ilgtspējīgai kūdras ieguves procesu izpētei un pilnveidošanai, organisko augšņu apsaimniekošanas jautājumiem, kā arī inovatīvu kūdras produktu izstrādei (ar augstāku pievienoto vērtību), lai mazinātu ietekmi uz klimatu)*); | Plāna oktobra versijā 2.4. sadaļas 1.punktā bija teikts: “1. Kūdras nozares klimatneitralitātes veicināšana, veicinot pētniecības un inovāciju aktivitātes, kā arī degradēto purvu (nerekultivēto vēsturisko kūdras ieguves vietu un tām pieguļošo ietekmēto teritoriju) rekultivāciju - indikatīvi 25 milj. EUR…”. Sabiedriskajai apspriešanai nodotajā versijā Kūdras nozares klimatneitralitātes veicināšanai paredzēti 24 milj. EUR. Lūdzam paredzēt kūdras nozarei iepriekš plānoto summu. | **Nav ņemts vērā**  Plāna oktobra versija paredzēja, ka “Kūdras nozares klimatneitralitātes veicināšana, veicinot pētniecības un inovāciju aktivitātes, kā arī degradēto purvu (nerekultivēto vēsturisko kūdras ieguves vietu un tām pieguļošo ietekmēto teritoriju) rekultivāciju - indikatīvi 25 milj. EUR (t.sk. 18 milj. EUR - darbībām degradēto purvu apzināšanai un rekultivācijai; 7 milj. EUR - kūdras un ilgtspējīgas mežsaimniecības sektora pētījumu platformai)”.  Tā kā 2020. gada 8. oktobra sanāksmē Latvijas Kūdras asociācija pauda viedokli, ka vēlas fokusēt pētījumus tikai saistībā ar kūdru, neiekļaujot citus sektorus, kuros ir liels CO2 piesaistes un SEG emisiju samazināšanas potenciāls un jau ir veiktas pētnieciskās darbības, kā arī nozare vēlas atbalstu prasmju attīstībai (piemēram, meliorācijas speciālistiem), VARAM un IZM panāca vienošanās, ka, izslēdzot no pētījumiem citus sektorus, finansējuma apjoms tiks samazināts tikai par 1 milj. *euro* (t.i., nesamazinot proporcionāli sākotnēji plānojam sadalījumam), pārdalot to no pētniecības (TPF plāna 1. virziens) novirzīts prasmju attīstībai (TPF plāna 5. virziens).  Papildu norādām, ka ES daudzgadu finanšu shēmu 2021.–2027. gadam saskaņošanas procesā ir mainījies dalībvalstu finansējums. Aktuālais kopējais TPF finansējums Latvijai saskaņā ar 2021.gada aprēķiniem ir 191,6 milj. *euro* (iepriekš 198 milj. *euro* saskaņā ar 2020.gada aprēķiniem). Līdz ar to aktuālais (proporcionāli precizētais finansējums) TPF plāna 1.virziena kopējais finansējums ir iezīmēts 23,2 milj. *euro* (17,4 milj. *euro* rekultivācijas aktivitātēm un 5,8 milj. *euro* pētniecības aktivitātēm). | "Kūdras nozares klimatneitralitātes veicināšana, veicinot pētniecības un inovāciju aktivitātes, kā arī degradēto purvu (t.sk. nerekultivēto vēsturisko kūdras ieguves vietu un tām piegulošo ietekmēto teritoriju) rekultivāciju - **indikatīvi** **23,2 milj. EUR** (*t.sk. 17,4 milj. EUR - darbībām degradēto purvu apzināšanai un rekultivācijai; 5,8 milj.**EUR - pētījumu platformai un izcilības centram (ilgtspējīgai kūdras ieguves procesu izpētei un pilnveidošanai, kūdras augšņu apsaimniekošanas jautājumiem, kā arī inovatīvu kūdras produktu izstrādei (ar augstāku pievienoto vērtību), lai mazinātu ietekmi uz klimatu)*);" |
|  | Latvijas Kūdras asociācija | 1.Kūdras nozares klimatneitralitātes veicināšana, veicinot pētniecības un inovāciju aktivitātes, kā arī degradēto purvu (nerekultivēto vēsturisko kūdras ieguves vietu un tām pieguļošo ietekmēto teritoriju) rekultivāciju - **indikatīvi** **24 milj. EUR** (*t.sk. 18 milj. EUR - darbībām degradēto purvu apzināšanai un rekultivācijai; 6 milj.**EUR - pētījumu platformai un izcilības centram (ilgtspējīgai kūdras ieguves procesu izpētei un pilnveidošanai, organisko augšņu apsaimniekošanas jautājumiem, kā arī inovatīvu kūdras produktu izstrādei (ar augstāku pievienoto vērtību), lai mazinātu ietekmi uz klimatu)*); | Plāna 2.4. sadaļā 1.punktā (29. lpp.) no iekavās iekļautā teksta *(“ilgtspējīgai kūdras ieguves procesu izpētei un pilnveidošanai, organisko augšņu apsaimniekošanas jautājumiem”)* svītrot vārdus “organisko augšņu apsaimniekošanas jautājumiem”. Ar organisko augšņu apsaimniekošanasjautājumiem klimata pārmaiņu mazināšanas kontekstā nodarbojas Zemkopības ministrija, Latvijas Lauksaimniecības universitāte, tiek īstenots LIFE projekts “OrgBalt” “Klimata pārmaiņu samazināšanas iespēju demonstrēšana auglīgās organiskajās augsnēs Baltijas valstīs un Somijā”3. Nav lietderīgi šai tēmai atvēlēt arī Taisnīgas pārkārtošanās fonda līdzekļus. | **Daļēji ņemts vērā**  Saskaņā ar2020.gada 5.oktobra VARAM un LKA vienošanos un LKA teksta precizējumiem termins “organiskās augsnes” aizstāts ar terminu “kūdras augsnes” visā tekstā.  Vienlaikus VARAM ieskatā pētījumu un izcilības centra darbības jomas nav jālimitē tikai uz kūdras ieguves procesiem un inovatīvu produktu izstrādi, tāpēc TPF plānā ietverts plašāks tvērums un par konkrētiem pētījumiem varēs lemt pētījumu platformas un izcilības centra aktivitāšu izstrādes laikā. Turklāt, tieši kūdras augšņu izmantošana un apsaimniekošanas jautājumi rada lielāko ietekmi uz SEG emisijām un CO2 piesaisti.  Papildu IZM norāda, ka attiecībā par pētniecībai un attīstībai nepieciešamo finansējumu, tas šobrīd (pēdējie 2019.gada dati) ir 0,64 % apmērā no Latvijas IKP, kas ir 3 reizes zemākā apmērā nekā ES vidējais līmenis 2019.gadā (2,2 %). Tā rezultātā attiecībā par P&A ieguldījumiem nepietiekami ieguldījumi ir visās zinātnes nozarēs gan saistībā ar jomām, kurās pētniecība netiek īstenota, gan arī tajās jomās, kur šobrīd tiek veikti ieguldījumi, tie ir ļoti bieži veikti nepietiekamā apmērā. Attiecībā par atbalstāmo P&A jomu definēšanu – IZM ieskatā šajā stadijā nevajadzētu pārāk detalizēti sašaurināt un specificēt konkrētas tēmas “mikro” līmenī, to veicot brīdī, kurā tiek veikta praktiska šo P&A projektu ieviešana. Šāda pieeja, ļauj saglabāt TPF plāna ietvaros pietiekamu nepieciešamo fleksibilitāti P&A aktivitātēm, kas ir vērstas uz kūdras sektora un saistīto jomu transformācijas nodrošināšanu. | Precizējumi visā tekstā |
|  | Latvijas Kūdras asociācija | 3.Uzņēmējdarbības “zaļināšanas” un produktu attīstības pasākumi, veicinot energoefektivitātes paaugstināšanu un energoefektīvu tehnoloģiju (tostarp AER) ieviešanu uzņēmumos, kā arī jaunu tehnoloģiju un produktu ieviešanu un ražošanas ietekmes uz vidi samazināšana - **indikatīvi** **50 milj. EUR** | Plāna 2.4. sadaļas 3.punkts (29.lpp.) pēc vārdiem “indikatīvi 50 milj. EUR” jāpapildina ar skaidrojumu šādā redakcijā: “*(t.sk. 20 milj.EUR – kūdras nozares modernizēšanai - tostarp jaunu energoefektīvu un resursu efektīvu tehnoloģiju ieviešana, pētniecības ideju prototipēšana un jaunradīto tehnoloģiju pārnese ražošanā, t.sk., atbalsts jaunu vai modernizētu kūdras ieguves un pārstrādes tehnoloģiju ieviešanai, kas veicina SEG emisiju samazinājumu un produktu pievienotās vērtības palielināšanu, t.sk., jaunu iekārtu iegādei un esošu iekārtu uzlabošanai).”* Lai sasniegtu TPF plāna pamatmērķi - SEG emisiju samazinājumu kūdras nozarē - jāizstrādā ne tikai jaunas tehnoloģijas un produkti (tam plānā pašlaik paredzēts konkrēts finansējums), bet jāparedz arī konkrēts finansējums to ieviešanai. | **Nav ņemts vērā**  Jautājums tika apspriesta 2021.gada 15.janvāra VARAM sanāksmē ar Latvijas Kūdras asociāciju un Ekonomikas ministriju.  EM norāda, ka investīcijas plānotas energefektivitātes paaugstināšanai, AER, kā arī jaunu tehnoloģiju un produktu ieviešanai uzņēmumos, sniedzot ražošanas cikla un produktu izstrādes atbalstu. TPF plāna ietvaros finansējums būtu jāsniedz efektīvu un sinerģisku, integrētu, starpnozaru projektu īstenošanai. EM uzskata, ka visām nozarēm ir jāizvirza vienādi nosacījumi, lai neradītu labiem un efektīviem un konkurētspējīgiem projektiem kādā nozarē, tāpēc ne ES fondu pamatprogrammās, ne TPF finansējumam EM neveido konkrētu nozaru finansējumu iezīmējumu. Līdzšinējā pieredze ar kvotu sistēmu ES struktūrfondu projektos kādai nozarei vai finansējuma saņēmēju grupai, nav bijusi efektīva vairākās jomās un neveicina konkurētspējīgu projektu īstenošanu.  EM ieskatā TPF plāna 3.virziena apraksts nav izslēdzošs kūdras nozares modernizācijas investīcijām. EM uzskata, ka ar MK noteikumiem un kritēriju izstrāde jāveido programmas dizains tā, lai atbalstam spētu kvalificēties arī kvalitatīvi kūdras nozares projektu.  EM pēc TPF plāna apstiprināšanas, veidojot atbalsta programmas un specifiskus atbalsta kritērijus, ir gatava sadarboties ar kūdras nozari to izstrādē un apspriešanā.  Tāpat VARAM norāda, ka TPF plāna galvenais mērķis ir atbalstīt tos reģionus, kurus pārkārtošanās uz klimatneitrālu ekonomiku skars visvairāk, jo īpaši attiecībā uz ekonomikas dažādošanas, pārkvalificēšanās un vides atjaunošanas vajadzībām. SEG emisiju samazinājums kūdras nozarē ir viens no TPF plāna virziena mērķiem.  Papildu norādām, ka ES daudzgadu finanšu shēmu 2021.–2027. gadam saskaņošanas procesā ir mainījies dalībvalstu finansējums. Aktuālais kopējais TPF finansējums Latvijai saskaņā ar 2021.gada aprēķiniem ir 191,6 milj. *euro* (iepriekš 198 milj. *euro* saskaņā ar 2020.gada aprēķiniem). Līdz ar to aktuālais (proporcionāli precizētais) TPF plāna 3.virziena kopējais finansējums ir 48,4 milj. *euro*. | “3.Uzņēmējdarbības “zaļināšanas” un produktu attīstības pasākumi, veicinot energoefektivitātes paaugstināšanu un energoefektīvu tehnoloģiju (tostarp AER) ieviešanu uzņēmumos, kā arī jaunu tehnoloģiju un produktu ieviešanu un ražošanas ietekmes uz vidi samazināšana – **indikatīvi** **48,4 milj. EUR”** |
|  | Latvijas Kūdras asociācija | 2018. gadā Latgales reģionā tika iegūtas 216,3 tūkstoši tonnas kūdras. Latgalē ir trešā lielākā degradēto purvu (nerekultivēto vēsturisko kūdras ieguves vietu) platība (5988 ha32). | Jāpārbauda un, ja nepieciešams, jālabo plānā dotās atsauces. Piemēram, plāna 16. lpp. pirmajā rindkopā skaitlim 5988 ha pievienotā atsauce nr. 32 aizved uz avotu “Digital Economy and Society Index country profile: Latvia”, kurā nav datu par nerekultivētām platībām pa plānošanas reģioniem. | **Ņemts vērā**  Atsauce izlabota uz biedrības ”Homo ecos” projekta “Latvijas kūdras atradņu datu kvalitātes analīze, ieteikumu sagatavošana to uzlabošanai un izmantošanai valsts stratēģijas pamatdokumentu sagatavošanā” rezultātiem. | Labotas atsauces TPF plāna visā 2.1. sadaļā. |
|  | Latvijas Kūdras asociācija | Šajās aktivitātes ietilpst arī, piemēram, apmežošana, papildkultūru audzēšana, ogulāju ierīkošana vai citu ilggadīgo kultūru audzēšana, u.tml., kas nodrošinātu papildus tautsaimniecisko ietekmi un labāku SEG piesaisti37. | 21.lpp “papildkultūru” labot uz “paludikultūru”. Paskaidrojam, ka terminu “paludikultūras” plašākā nozīmē lieto attiecībā uz jebkuru kultivējamu augu stādījumu vai sējumu uz periodiski applūstošām vai mitrām kūdras augsnēm. Šaurākā nozīmē terminu lieto, runājot par kultivējamiem un saimnieciski izmantojamiem augiem, kam dabiskā dzīves vide ir mitras kūdras augsnes, tostarp purvi. | **Ņemts vērā**  Precizēts nosaukums visur tekstā. | "Šajās aktivitātes ietilpst arī, piemēram, apmežošana, paludikultūru audzēšana, ogulāju ierīkošana vai citu ilggadīgo kultūru audzēšana, u.tml..." |
| 8. | Latvijas Kūdras asociācija | RKI 38 "Atbalstītās sanētās zemes platības" | RKI 38 "Atbalstītā rekultivētās zemes platības" | **Nav ņemts vērā**  Joprojām notiek diskusijas starp Eiropas Komisiju, Eiropas Parlamentu un Padomi par TPF regulējumu. TPF gala redakcijā tiks iekļautas tādas rādītāju redakcijas, kas tiks noteiktas apstiprinātā regulējumā redakcijā un tiks noteikts oficiālajā tulkojumā latviešu valodā.  Papildu skaidrojam, ka rādītāju tulkojumā nav pretrunu starp sanācijas un rekultivācijas terminiem. Saskaņā ar Latvijas likumdošanu, sanācijas termins neattiecas tikai uz piesārņotajām vietām, bet uz vispārēju vides kaitējuma novēršanu. Vides aizsardzības likums nosaka sanācijas pasākumus - pasākumi, kas veicami, lai novērstu kaitējumu, atjaunotu vai attīrītu, atveseļotu vai aizstātu dabas resursus, kuriem nodarīts kaitējums, un ar dabas resursiem saistītās funkcijas, kuras pasliktinājušās, arī pasākumi kaitējuma samazināšanai, novēršanai un pagaidu pasākumi, vai līdzvērtīgu alternatīvu nodrošināšana dabas resursiem vai ar šiem resursiem saistītajām funkcijām. Vēl sanācijas pasākumi ir definēti un skaidroti MK Nr.281. RKI 38 rādītāja tulkojums un definējums nemaina kūdras ieguves vietu rekultivācijas būtību. | RKI 38 "Atbalstītās sanētās zemes platības" |

Atbildīgā amatpersona:

Zanda Krūkle

Vides aizsardzības un reģionālās attīstības ministrijas

Investīciju politikas departamenta direktora vietniece -

Vides investīciju nodaļas vadītāja

Tālr.: 66016713

zanda.krukle@varam.gov.lv